Document ID: /roh_data/filtered/fineweb-2-filterrobots_roh.jsonl.gz/28624

Per las lavurs da renovaziun e sanaziun da la chasa engiadinaisa, aveva il suveran d’Engiadin’Ota deliberà in credit da 6 milliuns francs. Entant èn ils mastergnants vid las ultimas lavurs en chasa ed ils collavuraturs dal Museum Engiadinais vi dals davos detagls.
Franar ulteriurs donns
Corina Blättler è dapi emnas ed emnas vi dal pachetar ora stgatla per stgatla cun da tutta sorts vaschella e rauba che tucca en cuschina.
Per che la ruina na possia betg magliar vinavant vid ils objects da fier, deliberescha la sutbiadia dal fundatur dal museum, mintga toc minuziusamain ils flatgs cotschens cun in cuntè e cun aschieu.
Tut ha ses agen numer
Avant ch’ins aveva sgumbrà avant in onn e mez tut la chasa per la sanaziun, han ins inventarisà tut ils passa 4’300 objects ch’eran en il Museum Engiadinais ed era en ils differents deposits ord chasa.
Tut la rauba na vul ins dentant betg pli exponer, dentant adina puspè midar las singulas exposiziuns.
Idea d’in collectur passiunà
Il bierer da Susch, Riet Campell aveva ramassà durant decennis la collecziun singulara ed aveva incumbensà a Nicolaus Hartmann, l’architect dal Museum Segantini, da fabritgar in museum en il stil engiadinais. En quella chasa tranter San Murezzan Bogn e San Murezzan Vitg èn expostas entiras stivas veglias, mobiglias e chaussas ord la vita da mintgadi da pli baud.
La reavertura dal Museum Engiadinais è ils 26 e 27 da november 2016 cun dis da las portas avertas per l'entira populaziun.
Ina «stüva» en il Museum Engiadinais a San Murezzan
En questa sala vegnan expostas armas
Il suler dal Museum Engiadinais a San Murezzan pauc temp avant l'avertura
RR actualitad 17:00